En mand blev lørdag aften lidt før klokken 23 fundet livløs. Kort efter afgik han ved døden. Nu meddeler politiet, at han er identificeret. Den afdøde er en 38-årig mand. Nordjyllands Politi formoder, at der er tale om et opgør i misbrugsmiljøet. De nærmeste pårørende er underrettet. Tre anholdt Politiet er i gang med at efterforske sagen. - Det første døgn efter et drab er enormt vigtige for det fortsatte efterforskningsarbejde, så vi har sat rigtig mange ressourcer på sagen. Vi er i fuld gang med at afhøre vidner og arbejder fortsat på at sikre spor i sagen, siger vicepolitiinspektør Sune Myrup og uddyber: - Der er endnu ikke et klart billede af hændelsesforløbet, men vi arbejder med forskellige hypoteser. Som borger vil man kunne opleve et massivt opbud af uniformeret politi i området omkring Rendsburggade, Nytorv og Østerbro, men der er ingen grund til at føle sig utryg, fortæller han. Vicepolitiinspektøren opfordrer desuden til, at man henvender sig til Nordjyllands Politi på telefon 114, hvis man har set noget mistænkeligt i området omkring hovedbiblioteket i Aalborg lørdag aften. De tre anholdte – to mænd og en kvinde – blev arresteret kort efter fundet af den livløse mand. De ventes fremstillet i et lukket grundlovsforhør i løbet af søndagen. De anholdte er henholdsvis 31, 37 og 41 år. Der er grundlovsforhør i sagen sidst på eftermiddagen.

Referat:
Manden er fundet død i centrum af Aalborg. Tre personer er anholdt og sigtet for drab.